西蘭花

西蘭花係一種蔬菜，同花椰菜、結球甘藍一樣係甘藍嘅變種，源於意大利，主要係食佢嘅花。

營養價值 
西蘭花含有豐富嘅維他命C同膳食纖維，重有抗癌嘅多種營養成分，例如二吲哚甲烷同少量嘅硒。每100克嘅西蘭花就有89.2毫克嘅維他命C。其中發現咗一種叫做3,3'-二吲哚甲烷嘅物質，對人嘅先天免疫系統給予一個有效嘅調劑，有抗病毒、抗細菌同抗腫瘤嘅能力。西蘭花重有一種叫做葡萄糖蘿蔔硫苷嘅化合物，佢可以加工成為一種叫做蘿蔔硫素嘅抗癌物質。蘿蔔硫素嘅前身係硫代葡萄糖苷，由芥子酶轉化成蘿蔔硫素，然而芥子酶係熱不安定性，高溫烹煮會破壞佢嘅活性，大量減少蘿蔔硫素嘅形成。

西蘭花亦係吲哚-3嘅一個好來源，吲哚-3係一種可以增強細胞DNA修復、阻止癌細胞生長嘅化學物質。喺芸苔屬嘅植物入面，西蘭花唔單只有最高水平嘅類胡蘿蔔素，佢重特別含有豐富嘅葉黃素，以及適量嘅β-胡蘿蔔素。但係西蘭花嘅抗癌作用會喺水煮後大大減弱，因為用水煮過嘅西蘭花，其中嘅抗癌元素會大大減少，水煮5分鐘就會減少20-30%，而煮10分鐘後更加會損失40-50%，煮30分鐘後會損失77%。但係其它煮食方法例如蒸、微波、炒等等，對佢嘅抗癌化合物並冇顯著嘅破壞。

西蘭花苗 
西蘭花幼苗嘅蘿蔔硫素含量係成熟西蘭花嘅30~50倍。有研究發現，生長到第五日嘅西蘭花苗擁有最高嘅活性蘿蔔硫素，蘿蔔硫素作為一種主要嘅抗氧化劑，本身會一直循環回收嚟利用，可以消滅成千上萬嘅自由基。

甘藍
葉菜類